Document ID: 32007R1380

32007R1380
L 309/21
SLUŽBENI LIST EUROPSKE UNIJE
26.11.2007.
UREDBA KOMISIJE (EZ) br. 1380/2007
od 26. studenoga 2007.
o odobrenju endo-1,4-beta-ksilanaze (Natugrain Wheat TS) kao dodatka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 propisuje se odobravanje dodataka hrani za životinje za korištenje u hranidbi životinja te razlozi i postupci za izdavanje takvih odobrenja.
(2)
U skladu s člankom 7. Uredbe (EZ) br. 1831/2003, podnesen je zahtjev za odobrenje pripravka navedenog u Prilogu ovoj Uredbi. Navedenom zahtjevu bile su priložene pojedinosti i dokumenti zahtijevani na temelju članka 7. stavka 3. Uredbe (EZ) br. 1831/2003.
(3)
Zahtjev se tiče odobrenja novog korištenja pripravka endo-1,4-beta-ksilanaze (Natugrain Wheat TS) dobivenog od Aspergillus niger (CBS 109.713), kao dodatka hrani za životinje za pure za tov, i uvrštenja u kategoriju dodataka hrani za životinje „Zootehnički dodaci”.
(4)
Korištenje pripravka endo-1,4-beta-ksilanaze dobivenog od Aspergillus niger (CBS 109.713) privremeno je odobreno za piliće za tov Uredbom Komisije (EZ) br. 1458/2005 od 8. rujna 2005. o trajnim i privremenim odobrenjima određenih dodataka hrani za životinje i privremenom odobrenju novog korištenja određenih dodataka hrani za životinje već odobrenih u hrani za životinje (2).
(5)
Novi podaci predani su u prilog zahtjevu za odobrenje za pure za tov. Europska agencija za sigurnost hrane (Agencija) u svome mišljenju od 18. travnja 2007. zaključila je da pripravak endo-1,4-beta-ksilanaze (Natugrain Wheat TS) dobiven od Aspergillus niger (CBS 109.713) nema negativan učinak na zdravlje životinja, zdravlje ljudi ili okoliš (3). Nadalje je zaključila da navedeni pripravak ne predstavlja nikakav rizik koji bi, u skladu s člankom 5. stavkom 2. Uredbe (EZ) br. 1831/2003, isključio odobrenje za ovu dodatnu kategoriju životinja. Prema ovome mišljenju, korištenje ovog pripravka nema negativan učinak na navedene kategorije životinja. Agencija smatra da nema potrebe za posebnim zahtjevima u vezi s praćenjem nakon stavljanja na tržište. Ovo mišljenje također potvrđuje izvješće o analitičkoj metodi dodatka hrani za životinje, koji je predao Referentni laboratorij Zajednice uspostavljen Uredbom (EZ) br. 1831/2003.
(6)
Procjena navedenog pripravka pokazuje da su uvjeti za odobravanje, predviđeni člankom 5. Uredbe (EZ) br. 1831/2003, zadovoljeni. U skladu s time, korištenje navedenog pripravka trebalo bi biti odobreno, kako je navedeno u Prilogu ovoj Uredbi.
(7)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak naveden u Prilogu, koji pripada kategoriji dodatka hrani za životinje „Zootehnički dodaci” i funkcionalnoj skupini „Tvari za poticanje probavljivosti”, odobren je kao dodatak hrani za životinje podložno uvjetima utvrđenim u navedenom Prilogu.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. studenoga 2007.

Labels: 3
17
6